Սիրիայում քրդական զորամիավորումների հարցի շուրջ պահպանվում են թուրք-ամերիկյան հակասությունները
Թուրքիայի նախագահ Ռեջեփ Էրդողանն ասել է, որ կխոսի ԱՄՆ-ի նախագահ Դոնալդ Թրամփի հետ Սիրիայի քրդական զորքերի՝ Ժողովրդի պաշտպանության զորամիավորումների դրոշը պատկերող նկարների մասին: ԱՄՆ-ը թուրք-սիրիական սահմանին է տեղակայել նոր զորախմբեր՝ թուրք-քրդական բախումները կանխելու համար:
Ամերիկյան դրոշներով ռազմական ավտոմեքենաները տեղաշարժվում են թուրք-սիրիական սահմանի երկայնքով: Սակայն սոցիալական ցանցերում տարածվում են քրդական զորամիավորումների դրոշներով ամերիկյան ռազմական ավտոմեքենաների նկարները: «Մենք այդ նկարները ցույց կտանք նախագահ Թրամփին մայիսի 16-ի մեր հանդիպման ժամանակ»,- հայտարարել է նախագահ Էրդողանը: ԱՄՆ-ը աջակցում է Սիրիայում քրդական ստորաբաժանումներին, սակայն ԱՄՆ-ի դաշնակից Թուրքիան նրանց անվանում է ահաբեկիչներ: «Քանի որ որպես դաշնակիցներ, մենք դեմ ենք միջազգային ահաբեկչությանը, մենք ցույց կտանք այս նկարները նրանց՝ պարզաբանման համար: Եթե ահաբեկչության դեմ պայքարը չընթանա միասնական հիմքի վրա, ապա այն, ինչ տեղի է ունենում մեզ հետ, տեղի կունենա վաղը ուրիշների հետ ևս»,- ասել է նախագահ Էրդողանը: Ամերիկյան զորամիավորումները հայտնվել են թուրք-սիրիական սահմանին այն բանից հետո, երբ Թուրքիան ռմբակոծեց քրդական զորամիավորումները Սիրիայում: Քրդերը բողոքի ձայն բարձրացրեցին՝ ասելով, որ դրա արդյունքում զոհվեցին խաղաղ ազգաբնակիչներ: Սակայն Թուրքիայի նախագահը սպառնացել է կրկին ռմբակոծել քրդական զորամիավորումները Իրաքում և Սիրիայում: Թուրքիան ներգրավված է ԴԱԵՇ-ի դեմ պայքարում ինչպես Սիրիայում, այնպես էլ Իրաքում, բայց Անկարան մտահոգություն ունի, որ քրդական զորամիավորումները կարող են միանալ Թուրքիայում գործող անջատողական քրդական ուժերին և պահանջել տարածք Թուրքիայից քրդական անկախ պետության համար: ԴԱԵՇ-ի դեմ պայքարը հանդիսանում է նաև Միացյալ Նահանգների առաջնային խնդիրը տարածաշրջանում: